Honderde jare tronkstraf vir transitorowersArgieffoto Twee mans is Woensdag in die hooggeregshof in Polokwane altesaam 258 jaar tronkstraf opgelê vir hul betrokkenheid by ŉ reeks transitorooftogte. Boitumelo Daniel Aphane (34) en Solly Solomon Monama (38) was tussen September en Oktober 2017 in Polokwane, Seshego, Mankweng en Ritavi by verskeie transitorooftogte betrokke. Matimba Maluleke, woordvoerder van die Valke, sê die Valke het die twee in September 2018 in samewerking met die provinsiale georganiseerde misdaadspan in Polokwane vasgetrek nadat inligting omtrent hulle opgevolg is. Aphane is in Dennilton en Monama in Hammanskraal vasgetrek en daar is op R250 000 se kontant en ŉ AK47-aanvalsgeweer beslag gelê. Aphane wat tans 25 jaar gevangenisstraf uitdien vir ŉ soortgelyke oortreding, is tot altesaam 192 jaar tronkstraf op 24 aanklagte gevonnis. Hy is gevonnis tot 20 jaar tronkstraf op vyf aanklagte van roof met verswarende omstandighede, vyf jaar op 11 aanklagte van die onwettige besit van ŉ vuurwapen, drie jaar op vier aanklagte van die onwettige besit van ammunisie, agt jaar op drie aanklagte van die onwettige besit van plofstowwe en 12 maande vir die rig van ŉ vuurwapen. Al die vonnisse gaan gelyklopend met die 25 jaar tronkstraf uitgedien word. Monama is tot altesaam 66 jaar tronkstraf op agt aanklagte gevonnis. Hy is gevonnis tot 20 jaar tronkstraf op twee aanklagte van roof met verswarende omstandighede, vyf jaar op vier aanklagte van die onwettige besit van ŉ vuurwapen en drie jaar op twee aanklagte van die onwettige besit van ammunisie. Die hof het beveel dat die vonnisse gelyklopend uitgedien moet word. Godfrey Lebeya, die nasionale hoof van die Valke, het die ondersoekspan geloof vir hul harde werk. Hy het ook die vonnisse verwelkom.